Diari Oficial de la Generalitat Valenciana


Sumari del DOGV 5437, del 26-01-2007 (2006/15357)

ORDE de 26 de desembre de 2006, de la Conselleria d'Infraestructures i Transport, de convocatòria de les ajudes per a 2007 a les empreses concessionàries de servicis regulars de transport públic de viatgers per carretera que discorren per les àrees rurals de la Comunitat Valenciana i que mantenen línies de dèbil trànsit.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5437

Data del DOGV
:   26-01-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2006/15147


Data del document
:   26-12-2006

Organisme emissor
:   Conselleria d'Infraestructures i Transport

Tipus de document
:   Ordre

Anàlisi jurídica

 Descriptors 

:   * empresa de transport
    * ajuda pública
    * transport públic
    * regió rural
    * suport econòmic
    * transport per carretera
    * transport de viatgers

La Llei 16/1987, de 30 de juliol, d'Ordenació dels Transports Terrestres (BOE de 31 de juliol de 1987), preveu en l'article 19.4 que les administracions interessades puguen establir excepcionalment un règim especial de compensació econòmica a les empreses prestatàries dels servicis de transport públic en els quals concórreguen circumstàncies econòmiques o socials que originen la falta de rendibilitat.
En exercici d'esta facultat, la Conselleria d'Infraestructures i Transport regula des de 1993 la qualificació i règim de les línies regulars de dèbil trànsit de transport públic de viatgers per carretera que discorren per les àrees rurals de la Comunitat Valenciana. Des d'este moment s'ha desenvolupat de manera ininterrompuda el programa de compensacions econòmiques a les empreses concessionàries que mantenen línies de dèbil trànsit, i es manten així uns servicis mínims de transport en àrees poc poblades que podrien haver quedat sense estes prestacions en un règim concessional genèric.
Els efectes aconseguits des de l'inici de l'aplicació del programa de subvencions justifiquen la pròrroga d'este durant els pròxims exercicis, en funció de les disponibilitats pressupostàries.
Així mateix, l'Orde de 26 de setembre de 1994, de la Conselleria d'Economia i Hisenda de la Generalitat Valenciana, sobre tramitació anticipada d'expedients de despesa (DOGV de 6.10.94), establix que podran tramitar-se anticipadament subvencions a càrrec del capítol IV, sempre que estes estiguen arreplegades en els annexos de transferències inclosos en el Projecte de Llei de Pressupostos per al pròxim exercici, remés pel Consell de la Generalitat a les Corts.
Per tot això, fent ús de les atribucions que em conferix l'article 8 del Decret 182/2004 d'1 d'octubre del Govern Valencià, pel qual s'aprova el Reglament Orgànic i Funcional de la Conselleria d'Infraestructures i Transport, i d'acord amb el que establix l'article 35 e) de la Llei de Govern Valencià, i el Text Refós de la Llei d'Hisenda Pública de la Generalitat Valenciana,
ORDENE
Primer
Convocar la concessió de subvencions a les empreses titulars de servicis regulars de transport públic de viatgers per carretera que mantinguen línies o trams de línia de dèbil trànsit, durant l'any 2007 per un import global màxim de 518.920 Euros (cinc-cents díhuit mil nou-cents vint euros) a càrrec de l'aplicació pressupostària 55.22.37.183.05, Ordenació i Coordinació del Transport Terrestre, Aeri i Logística, línia de subvenció T0913000, Transport de viatgers de dèbil trànsit, dels Pressupostos de la Generalitat per al 2007.
Segon
L'import global, així com tots els tràmits dictats fins al moment immediat anterior al de la resolució de concessió de la subvenció, estarà condicionat a l'existència de crèdit adequat i suficient en el capítol, secció, servici, programa i línia corresponents, que s'establisquen en la Llei de Pressupostos de la Generalitat per al 2007.
Tercer
Aprovar les bases per les quals es regula la present convocatòria de subvencions, que figuren com a annex I de la present orde, així com el model d'instància, inclòs com a annex II.
DISPOSICIÓ ADDICIONAL ÚNICA
Segons establix l'article 3 de l'Orde de 26 de setembre de 1994, de la Conselleria d'Economia i Hisenda (DOGV de 6.10.94), tots els actes dictats en este expedient de tramitació anticipada, s'entendran condicionats que, en dictar la resolució de concessió de la subvenció, subsistisquen les mateixes circumstàncies, de fet i de dret, existents en el moment en què van ser produïts aquells actes.
DISPOSICIONS FINALS
Primera
Es delega en el titular de la Direcció General de Transports, Ports i Costes la facultat de concedir o denegar estes subvencions, i se l'autoritza perquè dicte les resolucions i instruccions necessàries i que adopte les mesures que considere oportunes per al desplegament, la interpretació i l'aplicació de la present orde.
Segona
La present orde entrarà en vigor l'endemà de la publicació en el Diari Oficial de la Generalitat.
Tercera
Esta resolució podrà ser impugnada directament davant de la Sala Contenciosa Administrativa del Tribunal Superior de Justícia de la Comunitat Valenciana, per mitjà de la interposició del corresponent recurs contenciós administratiu en el termini de dos mesos, comptadors des de l'endemà de la publicació d'esta o, si és el cas, de la resolució expressa del recurs potestatiu de reposició, de conformitat amb el que establix l'article 46 de la Llei 29/1998 de 13 de juliol, Reguladora de la Jurisdicció Contenciosa Administrativa.
València, 26 de desembre de 2006
El Conseller d'infraestructures iTransport
JOSÉ RAMÓN GARCÍA ANTÓN
ANNEX I
Bases per les quals es regula la convocatòria per al 2007 d'ajudes destinades a les empreses concessionàries de servicis públics de transport regular d'ús general de viatgers per carretera, de titularitat de la Generalitat, que inclouen línies o trams de línies de dèbil trànsit i que discorren per la Comunitat Valenciana.
Primera. Objecte
Les ajudes objecte de la convocatòria tindran com a finalitat alleujar el dèficit econòmic que es produïx en l'explotació de les línies regulars de transport públic de viatgers per carretera qualificades de dèbil trànsit l'any 2007, en les quals concorren circumstàncies econòmiques o socials que originen la seua falta de rendibilitat.
Segona. Qualificació de línies o trams de línies de dèbil trànsit
Es procedirà a l'actualització de la qualificació de les línies o dels trams de línia de dèbil trànsit, considerant com a tals, a l'efecte del que disposa l'article 19.4 de la Llei 6/1987, de 30 de juliol, d'Ordenació dels Transports Terrestres, i en l'article 88.3 del seu Reglament (Reial Decret 1211/1990, de 28 de setembre), aquelles en què concórreguen les circumstàncies següents:
- Que es desenvolupen en comarques amb estructura demogràfica, territorial i econòmica de característiques rurals i amb una infraestructura viària de menor accessibilitat respecte als grans nuclis provincials.
- Que connecten municipis amb entitat poblacional suficient amb els centres prestadors de servicis.
- En les que els ingressos obtinguts a partir dels usuaris no garantisquen un nivell mínim de cobertura de les despeses d'explotació assignats a les dites línies.
- Que es realitzen en dies hàbils en què es presten servicis sanitaris, educatius o socials.
- Que per les seues especials característiques lligades a la problemàtica plantejada puguen assimilar-se a les incloses segons els conceptes anteriors.
- Que milloren l'accessibilitat dels àmbits afectats, connectant els nuclis de població amb les seues capçaleres comarcals.
- Que no realitzen més de dos expedicions senzilles d'anada i altres dos de tornada diàries a la capçalera comarcal de l'àrea els servicis mínims de transport de les quals es tracta de consolidar.
- Que realitzen com a mínim un servici de transport d'anada i tornada almenys una vegada a la setmana durant tot l'any, i no serà, amb caràcter general, objecte de subvenció els servicis prestats exclusivament de forma estacional, és a dir, que realitzen expedicions únicament en determinats períodes de l'any, amb discontinuïtat en la prestació superior a 5 mesos, llevat que circumstàncies excepcionals del servici afectat justifiquen la dita temporalitat.
Tercera. Beneficiaris
Podran sol·licitar estes subvencions les empreses titulars de concessions de servicis de transport públic regular d'ús general de viatgers per carretera de competència de la Generalitat que complisquen amb els requisits següents:
1. Que la concessió de què siguen titulars mantinga, durant l'any 2007, línies o trams de línies de dèbil trànsit l'explotació de la qual durant l'exercici anterior haja tingut un resultat deficitari, sempre que este no siga imputable a una inadequada gestió empresarial, i que no hagen rebut altres ajudes o subvencions a l'explotació de l'administració autonòmica o d'altres administracions o ens públics que superen individualment o conjuntament l'esmentat dèficit d'explotació.
2. Tots aquells altres requisits que establix l'article 13 de la Llei 38/2003, de 17 de novembre, General de Subvencions (BOE núm.276, de 18 de novembre).
Quarta. Import global de les ajudes
L'import global de les ajudes podrà ser ampliat en cas d'existència de disponibilitats pressupostàries, en el supòsit de resultar insuficient per a atendre les peticions que, presentades dins del termini, acrediten reunir els requisits i la resta de condicions establits en estes bases.
Cinquena. Sol·licituds i documentació
Les sol·licituds es realitzaran per mitjà d'instància dirigida a la Direcció General de Transports, Ports i Costes de la Conselleria d'Infraestructures i Transport, segons el model que figura com a annex II de la present orde.
La sol·licitud la firmarà qui tinga la representació de l'empresa concessionària i la seua presentació presumix l'acceptació incondicionada de les bases de la convocatòria i de les condicions, els requisits i les obligacions que s'hi contenen.
La instància serà única per cada empresa concessionària i s'acompanyarà de la informació i documentació següent:
1. Requisits generals (es presentarà la documentació original o la còpia degudament compulsada):
a) CIF de l'empresa sol·licitant o DNI si es tracta d'empresari individual.
b) DNI de la persona que tinga la representació del concessionari.
c) Poders de representació.
d) Fitxa de manteniment de tercers (dades bancàries), segons el model inclòs en l'annex III d'esta orde.
e) Últim rebut de l'Impost sobre Activitats Econòmiques o alta referida a l'exercici corrent.
Quan l'empresa no estiga obligada al pagament del IAE, acreditarà esta circumstància per mitjà de certificat d'exempció emés per l'administració tributària corresponent o per mitjà de còpia compulsada de l'últim impost de societats.
f) Declaració responsable de no haver-se donat de baixa en la matrícula de l'Impost sobre Activitats Econòmiques.
g) Documents acreditatius de trobar-se al corrent en el compliment de les obligacions tributàries i davant de la Seguretat Social.
Per al seu emplenament el beneficiari podrà:
g.1) Autoritzar expressament la Conselleria d'Infraestructures i Transport per a demanar davant dels òrgans competents les dades expressives d'estar al corrent en el compliment de les obligacions tributàries (estatals i comunitat autònoma) i davant de la Seguretat Social, per mitjà de l'emplenament de l'apartat D de la sol·licitud.
g.2) En el supòsit de no-autorització, el beneficiari haurà de presentar certificat del seu compliment referit al moment de finalització del termini de presentació de sol·licituds aportant:
- Certificat expedit per l'òrgan estatal competent de l'administració tributària.
- Certificat expedit per l'òrgan competent de la Seguretat Social.
- Certificat expedit per l'òrgan competent de la Conselleria d'Economia i Hisenda de la Generalitat, o de l'òrgan competent de la corresponent comunitat autònoma.
Els referits certificats hauran de ser positius o, si és el cas, indicar que els deutes estan ajornats, fraccionades o acordada la suspensió en ocasió de la impugnació de les corresponents liquidacions, i hauran de tindre validesa durant el termini de sis mesos des de la data de la seua expedició. No obstant això, si hagueren caducat abans de la proposta de concessió de la subvenció, el beneficiari proposat haurà de presentar un certificat actualitzat.
Quan l'empresa no estiga obligada a presentar les declaracions o els documents relatius a obligacions tributàries i de Seguretat Social, acreditarà esta circumstància per mitjà de declaració responsable.
h) Declaració responsable de no haver rebut ajudes o subvencions a l'explotació, en les línies per a les quals se sol·licita la qualificació de dèbil trànsit, de qualsevol administració o ens públic. En qualsevol altre cas, farà constar les que haja sol·licitat i l'import de les rebudes en l'exercici anterior.
i) Declaració responsable de no trobar-se inhabilitat per a rebre ajudes o subvencions de la Generalitat. Esta declaració està inclosa en l'apartat C de la sol·licitud de subvenció.
2. Requisits específics per a la qualificació de les línies o dels trams de línies de dèbil trànsit i l'establiment del règim de compensacions econòmiques:
a) Memòria explicativa i justificativa de la petició, fonamentada en les dades d'explotació de la línia i les circumstàncies demogràfiques, territorials i econòmiques dels municipis afectats, basant-se en els quals se sol·licita la qualificació de la línia o d'algun dels seus trams com de dèbil trànsit. En la dita memòria quedarà, per tant, acreditada la concurrència de les circumstàncies especificades en l'apartat primer de la base segona d'esta orde.
b) Pla a escala 1:25.000 o semblant de l'itinerari de la línia per a la qual se sol·licita la qualificació almenys d'un dels seus trams com de dèbil trànsit. En el dit pla s'assenyalarà la localització de parades i s'adjuntarà el quadre de distàncies recorregudes entre estes.
c) Dades mensuals i total anual relatives a expedicions senzilles realitzades, viatgers, quilòmetres recorreguts i recaptació (sense IVA) corresponents a l'exercici anterior de totes les línies de la concessió.
d) Calendari de servicis previstos en l'exercici, per a cada una de les línies per a les quals se sol·licita ajuda. En este calendari s'hauran de reflectir i concretar en cada dia de l'any, el nombre d'expedicions senzilles realitzades o que ha de realitzar, o si és el cas, les causes per les quals no es preveja realitzar el servici de transport (festivitat nacional, festivitat local, traspàs de la concessió...).
e) En el cas que la línia per a la qual se sol·licita la subvenció realitze conjuntament servicis de transport escolar, s'adjuntarà la declaració sobre estos i s'assenyalarà: calendari, nombre de places reservades per a transport escolar i subvencions rebudes pel dit transport escolar.
f) En el cas que la línia o el tram de línia per a la qual se sol·licita la subvenció estiga sotmesa a un règim de servicis a la demanda degudament autoritzat per la Direcció General de Transports, Ports i Costes, es presentarà declaració sobre els servicis realitzats sota el dit règim (itinerari, nombre d'expedicions realitzades a demanda, quilòmetres recorreguts i nombre de viatgers servits).
Quedaran exemptes de la presentació de la memòria i dels plans assenyalats en els apartats a) i b) dels requisits específics, les sol·licituds relatives a línies que hagueren obtingut la qualificació de dèbil trànsit en alguna de les convocatòries dels últims cinc exercicis, sempre que s'hagueren presentat ja en aquell moment els dits documents i es mantinguen les consideracions, circumstàncies i dades en estos continguts, i no es podran produir posteriors modificacions que pogueren desvirtuar la seua validesa, la qual cosa es manifestarà per part del sol·licitant el qual assenyalarà, així mateix, la convocatòria en què va remetre la dita documentació.
En tot cas, la Direcció General de Transports, Ports i Costes podrà, en qualsevol moment de la tramitació de l'expedient, demanar qualsevol altra informació o documentació complementària que considere necessària per al millor coneixement i comprensió de l'aplicació de la subvenció.
Sisena. Termini i lloc de presentació
1. El termini de presentació de sol·licituds conclourà el vinté dia natural comptador a partir de l'endemà de la publicació de la corresponent convocatòria en el Diari Oficial de la Generalitat, i haurà de disposar de la totalitat dels requisits previstos en estes bases en el moment de la finalització del dit termini.
2. Les instàncies de sol·licitud hauran de presentar-se en la seu de la Conselleria d'Infraestructures i Transport situada a l'avinguda de Blasco Ibáñez, número 50, de València. Així mateix, podran presentar-se en qualsevol dels servicis territorials de les tres províncies, directament o per qualsevol de les formes que preveu l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Quan la sol·licitud no es presente directament en les oficines de l'esmentada seu de la Conselleria d'Infraestructures i Transport, es recomana anunciar a la Direcció General de Transports, Ports i Costes la presentació de la dita sol·licitud amb la remissió d'una còpia de la instància per mitjà de fax (+ 34 96 386 22 62) o telegrama en el mateix dia.
Setena. Sol·licitud d'ampliació de dades
Quan la sol·licitud no tinga els requisits o falte algun document complementari dels exigits, es requerirà als interessats perquè ho esmenen en el termini de deu dies hàbils a partir de la seua notificació, d'acord amb allò que s'ha assenyalat en l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Transcorregut el dit termini sense haver emplenat el que s'ha exposat anteriorment se'l tindrà per desistit de la seua petició i es procedirà a l'arxiu de l'expedient.
Huitena. Resolució
1. El director general de Transports, Ports i Costes, per delegació del conseller d'Infraestructures i Transport que per mitjà de la present orde se li conferix, resoldrà sobre la qualificació de les línies o els trams de línia de dèbil trànsit, i sobre la procedència de l'atorgament de les ajudes corresponents a les empreses de transport regular de viatgers prestatàries de les dites línies o trams de línia.
De la mateixa manera, formalitzarà els oportuns acords singularitzats amb les dites empreses, en els quals s'establiran les ajudes corresponents, a proposta d'un òrgan col·legiat integrat pel cap del Servici de Planificació de la Direcció General de Transports, Ports i Costes, el cap de la Divisió de Transport per Carretera i el cap de Secció d'Ordenació del Transport per Carretera.
2. La instrucció de l'expedient es durà a terme pel Servici de Planificació de la Direcció General de Transports, Ports i Costes.
3. El termini màxim per a l'adopció i publicació de l'esmentada resolució que posarà fi al procediment serà de sis mesos comptadors a partir de l'últim dia del termini de presentació de sol·licituds. Transcorregut este termini sense que s'haja dictat i publicat resolució expressa, els interessats podran entendre desestimades les seues sol·licituds.
Novena. Import de la subvenció
1. L'import definitiu de cada subvenció es determinarà dins de l'import total màxim de la convocatòria, en funció dels quilòmetres anuals recorreguts pel servici qualificat de dèbil trànsit, i es concedix la subvenció com a màxim pel quilometratge per la realització d'una expedició diària d'anada i tornada de dilluns a divendres laborables durant tot l'any.
2. L'assignació per quilòmetre s'establirà en funció dels criteris següents: població servida, freqüència del servici, resultats de l'explotació, interés del servici, concurrència de línies, accessibilitat de la xarxa viària, inexistència de modes de transport alternatius, resultats d'explotació de l'empresa, possibles millores introduïdes en el servici, pes del servici de dèbil trànsit en el total de la concessió, i qualssevol altres circumstàncies que l'òrgan col·legiat estime pertinents.
Deu. Abonament de la subvenció
1. Les subvencions es faran efectives en dos pagaments semestrals per als quals s'haurà de justificar el compliment de la finalitat per a la qual es concedix l'ajuda econòmica.
En el cas del primer semestre, esta justificació s'efectuarà per mitjà de la presentació, davant de la Direcció General de Transports, Ports i Costes, en el mes de juliol, de les dades estadístiques mensuals i total semestral d'explotació (km realitzats, nombre d'expedicions senzilles, nombre de viatgers i ingressos), de cada línia o tram de línia del programa.
En el cas del segon semestre natural, la justificació de les mensualitats de juliol a desembre haurà de presentar-se abans del dia 1 de novembre, i s'admetrà un dada estimativa per als dos últims mesos de l'any.
2. L'incompliment del termini de justificació de la subvenció per part del beneficiari comportarà la pèrdua del dret a percebre la subvenció corresponent, així com la possible exclusió o minoració de l'ajuda de cara a la seua participació en posteriors convocatòries.
Onze. Obligacions i responsabilitats del beneficiari
En virtut d'allò que s'ha assenyalat en l'article 14 de la Llei General de Subvencions (Llei 38/1993, de 17 de novembre, publicada en el BOE del 18), els beneficiaris de la subvenció tindran les obligacions següents:
1. Acreditar la realització de l'activitat que fonamenta l'atorgament de l'ajuda.
2. Mantindre durant l'any en curs almenys el mateix nivell de servici que es va prestar durant l'exercici anterior, i donarà adequat compliment a les condicions establides en el corresponent títol de concessió, especialment pel que fa al nombre d'expedicions que ha de realitzar, i no es permetrà la reducció o supressió de cap expedició en la línia per a la qual se sol·licita l'ajuda.
3. Facilitar qualsevol document o informació que la Direcció General de Transports, Ports i Costes considere necessari per a un coneixement exhaustiu del compliment dels fins previstos.
4. Sotmetre's a qualsevol actuació de control financer que corresponga a la Intervenció General de la Generalitat, en relació amb les ajudes i subvencions concedides.
5. Acreditar que es troba al corrent en el compliment de les seues obligacions tributàries i davant de la Seguretat Social, segons s'indica en l'apartat g) dels requisits generals continguts en la cinquena de les presents bases.
6. Disposar dels llibres comptables, registres diligenciats i la resta de documents degudament auditats en els termes exigits per la legislació mercantil i sectorial vigent, amb la finalitat de garantir l'adequat exercici de les facultats de comprovació i control.
7. Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.
8. Comunicar a la Direcció General de Transports, Ports i Costes l'obtenció d'altres ajudes, subvencions, ingressos o recursos per a la mateixa finalitat (explotació en la línia per a la qual se sol·licita l'ajuda), procedents d'altres administracions o ens públics o privats. Esta comunicació haurà d'efectuar-se tan prompte com es conega, i, en tot cas, amb anterioritat a la justificació de l'aplicació donada als fons percebuts.
9. Els beneficiaris hauran de donar l'adequada publicitat del caràcter públic del finançament rebut, a través del senyal adhesiu ben visible en el parabrisa de l'autobús, indicatiu que el servici realitzat disposa d'ajuda de la Conselleria d'Infraestructures i Transport per al transport regular de viatgers en àrees rurals. El dit senyal s'adequarà al disseny que respecte d'això dispose la Direcció General de Transports, Ports i Costes.
Dotze. Control i revocació de les subvencions
1. La Direcció General de Transports, Ports i Costes podrà comprovar pels mitjans que estime més adequats el compliment de les obligacions inherents a l'atorgament de les ajudes. L'incompliment d'estes obligacions o la comprovació de la falsedat de les dades aportades a l'expedient donaran lloc a la revocació de les subvencions i a la devolució de les quanties atorgades, que produiran els corresponents interessos de demora.
A més, el dit incompliment podrà determinar la no-consideració de futures sol·licituds.
2. Igualment, tota alteració de les circumstàncies i dels requisits subjectius i objectius considerats per a la concessió de l'ajuda o subvenció podrà donar lloc a la revocació de les subvencions i a la devolució amb els corresponents interessos de demora de les quanties atorgades.
3. En qualsevol cas s'aplicarà el que disposen els títols; II. Del reintegrament de subvencions, III. Del control financer de subvencions i IV. Infraccions i Sancions administratives en matèria de subvencions, de la Llei 38/2003 de 17 de novembre, General de Subvencions.
Tretze. Aplicació i efectes
Les ajudes previstes podran ser aplicables i tindre efecte per a servicis de transport realitzats en les línies o els trams de línia qualificades de dèbil trànsit, a partir del dia 1 de gener de 2007.
Catorze. Delegació de facultats
El director general de Transports, Ports i Costes està facultat per a dictar les instruccions pertinents amb vista a l'aplicació, el desplegament i la inspecció del que disposen les presents bases.
En tot allò no previst en esta orde, els beneficiaris se sotmetran al que establix el Text Refós de la Llei d'Hisenda Pública de la Generalitat, la Llei de Pressupostos de la Generalitat per a l'exercici de què es tracte i allò que s'ha regulat en la disposició final primera de la Llei 38/2003, General de Subvencions.